Document ID: 32008D0105

KOMMISSIONENS BESLUTNING
af 11. februar 2008
om ændring af beslutning 2004/432/EF om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF
(meddelt under nummer K(2008) 421)
(EØS-relevant tekst)
(2008/105/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og artikel 29, stk. 2, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til samme direktiv omhandlede stoffer og grupper af restkoncentrationer. I henhold til direktiv 96/23/EF er optagelse eller opretholdelse på de lister over tredjelande, hvorfra medlemsstaterne kan indføre dyr og primærprodukter af animalsk oprindelse, der er omfattet af direktivet, betinget af, at de pågældende tredjelande forelægger en plan med oplysninger om de garantier, de stiller med hensyn til overvågning af de grupper af restkoncentrationer og stoffer, der er omhandlet i samme direktiv.
(2)
Kommissionens beslutning 2004/432/EF af 29. april 2004 om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF (2), indeholder en liste over de tredjelande, der har forelagt en overvågningsplan for restkoncentrationer med oplysninger om de garantier, de stiller med henblik på opfyldelse af direktivets bestemmelser.
(3)
Belarus, Canada, Falklandsøerne, Mauritius og Schweiz har forelagt Kommissionen overvågningsplaner for restkoncentrationer for dyr og produkter af animalsk oprindelse, der ikke for øjeblikket er opført i bilaget til beslutning 2004/432/EF. Evalueringen af disse planer og de supplerende oplysninger, Kommissionen har modtaget, giver tilstrækkelige garantier for overvågningen af restkoncentrationer i de pågældende tredjelande for så vidt angår de anførte dyr og produkter. De pågældende dyr og produkter af animalsk oprindelse bør derfor optages for de pågældende tredjelande på listen i bilaget til beslutningen.
(4)
Schweiz har desuden forelagt Kommissionen en overvågningsplan for restkoncentrationer for honning, som i øjeblikket er omfattet af begrænsningen »Tredjelande, der udelukkende anvender råvarer fra andre godkendte tredjelande til fødevareproduktion«. Evalueringen af denne plan og de supplerende oplysninger, Kommissionen har modtaget, giver tilstrækkelige garantier til, at nævnte begrænsning kan ophæves. Fodnoten med den pågældende begrænsning bør derfor udgå af bilaget til beslutning 2004/432/EF.
(5)
Etiopien, Den Islamiske Republik Iran og Surinam har forelagt Kommissionen overvågningsplaner for restkoncentrationer for visse dyr og produkter af animalsk oprindelse. Evalueringen af disse planer og de supplerende oplysninger, Kommissionen har modtaget, giver tilstrækkelige garantier for overvågningen af restkoncentrationer i de pågældende tredjelande for så vidt angår de anførte dyr og produkter. De pågældende dyr og produkter af animalsk oprindelse bør derfor optages på listen i bilaget til beslutning 2004/432/EF for Etiopien, Den Islamiske Republik Iran og Surinam.
(6)
Belize, Colombia, Kenya, Oman og Zimbabwe, som for øjeblikket er opført på listen i bilaget til beslutning 2004/432/EF for så vidt angår visse dyr og produkter af animalsk oprindelse, har for nogle af de pågældende dyr og produkter af animalsk oprindelse ikke forelagt Kommissionen de krævede overvågningsplaner for restkoncentrationer. Angivelserne vedrørende de pågældende dyr og produkter af animalsk oprindelse bør derfor udgå af listen i bilaget til beslutningen for de pågældende tredjelande. Disse tredjelande er blevet underrettet herom.
(7)
Eritrea, Israel og Tunesien, som for øjeblikket er opført på listen i bilaget til beslutning 2004/432/EF for så vidt angår visse dyr og produkter af animalsk oprindelse, har for nogle af de pågældende dyr og produkter af animalsk oprindelse ikke forelagt Kommissionen de krævede overvågningsplaner for restkoncentrationer, fordi de pågældende dyr og produkter af animalsk oprindelse p.t. ikke eksporteres til Fællesskabet fra disse tredjelande. Angivelserne vedrørende de pågældende dyr og produkter af animalsk oprindelse bør derfor udgå af listen i bilaget til beslutning 2004/432/EF for de pågældende tredjelande. Disse tredjelande er blevet underrettet herom.
(8)
Ukraine, som for øjeblikket er opført på listen i bilaget til beslutning 2004/432/EF for så vidt angår dyr af hestefamilien med begrænsningen »Udførsel af levende dyr af hestefamilien til slagtning (kun dyr bestemt til fødevareproduktion)«, har ikke forelagt Kommissionen den krævede overvågningsplan for restkoncentrationer. Dertil kommer, at Levnedsmiddel- og Veterinærkontoret under et kontrolbesøg har påvist alvorlige mangler ved testningen af levende dyr af hestefamilien i det pågældende tredjeland. Den relevante angivelse for Ukraine bør derfor udgå af listen i bilaget til beslutningen. Myndighederne i dette tredjeland er blevet underrettet herom.
(9)
Sydafrika, som for øjeblikket er opført på listen i bilaget til beslutning 2004/432/EF for så vidt angår flere dyr og produkter af animalsk oprindelse, har forelagt Kommissionen de krævede overvågningsplaner for restkoncentrationer for de pågældende dyr og produkter af animalsk oprindelse. Levnedsmiddel- og Veterinærkontoret har imidlertid under et kontrolbesøg påvist alvorlige mangler ved gennemførelsen af overvågningsplanen for restkoncentrationer for visse af de dyr eller produkter af animalsk oprindelse, der er omfattet af planerne. Sydafrika har på grundlag heraf anmodet om at få slettet angivelserne vedrørende alle dyr og produkter af animalsk oprindelse fra listen i bilaget til beslutningen, bortset fra vildtlevende og opdrættet vildt, herunder strudsefugle. Der er givet vægtige garantier for de pågældende dyr og produkter af animalsk oprindelse.
(10)
Der bør fastsættes en overgangsperiode for sendinger af dyr og produkter af animalsk oprindelse med oprindelse i Belize, Colombia, Eritrea, Israel, Kenya, Oman, Sydafrika, Tunesien, Ukraine og Zimbabwe, der er afsendt fra de pågældende tredjelande med Fællesskabet som destination inden den dato, hvorfra denne beslutning finder anvendelse, således at den tid, det tager for dem at ankomme til Fællesskabet, er omfattet, og der undgås forstyrrelser af handelen.
(11)
Beslutning 2004/432/EF bør derfor ændres i overensstemmelse hermed.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2004/432/EF erstattes af teksten i bilaget til nærværende beslutning.
Artikel 2
De ændringer i listen i bilaget til beslutning 2004/432/EF, der foretages ved nærværende beslutning, gælder ikke for sendinger af dyr og produkter af animalsk oprindelse fra Belize, Colombia, Eritrea, Israel, Kenya, Oman, Sydafrika, Tunesien, Ukraine og Zimbabwe, for hvilke importøren af de pågældende dyr eller produkter kan godtgøre, at de er afsendt fra det pågældende tredjeland og var på vej til Fællesskabet inden den dato, hvorfra nærværende beslutning finder anvendelse.
Artikel 3
Denne beslutning anvendes fra den 1. marts 2008.
Artikel 4
Denne beslutning er rettet til medlemsstaterne.
Udfærdiget i Bruxelles, den 11. februar 2008.

Labels: 20
17
5
6